Nuwe grimering vir Ford se EcoSport   Dit is geen geheim dat Ford so te sê geen passasiervoertuie in die Suid-Afrikaanse mark oor het nie. Die Figo en EcoSport het uit fabrieke in Indië gekom wat pas gesluit is. Daar is egter die EcoSport beskikbaar wat uit ŉ Europese fabriek kom. Die voertuie se veiligheidspesifikasies is hoër as dié van die Indiese modelle, maar baie duurder weens die wisselkoers van die euro… maar Ford Suid-Afrika het nie ŉ keuse nie. Die Fiesta is weg, die Focus is weg, die Kuga is weg, die Figo is weg en die Ambiente- weergawes van die EcoSport is weg. Die EcoSport is ŉ lekker buksie al begin hy effens oud word. Dit is ŉ klein sportnuts wat oulik lyk met ŉ goeie bougehalte. Die Europese modelle is ook werklik heelwat beter as die Indiese modelle. Ford het nou die jongste lid van sy EcoSport-reeks bekend gestel – die EcoSport Active. Die visuele opknappings soos ŉ swart dak, swart sierwiele en swart aksente sorg dat die EcoSport Active werklik lekker taai lyk. In die binneruim is die sitplekke gedeeltelik met leer en gedeeltelik met lap oorgetrek met ŉ unieke ontwerp in die reeks. Netjies. Die Active spog met ŉ sterk spesifikasievlak naamlik spoedkontrole, klimaatbeheer, CarPlay en Android Auto en FordPass Connect om net ŉ paar te noem. Indrukwekkend. Aan die veiligheidskant spog die EcoSport met ŉ verstommende sewe lugsakke, sluitweerremme met elektroniese remkragverspreiding, stabiliteitsbeheer en wegtrekhulp. Onder die kap sit Ford se gewilde 1.0 EcoBoost-driesilinderturbopetrolenjin. Hy bied 92 kW en 170 Nm wringkrag. Die enjin stoot sy krag aan die voorwiele deur ŉ 6-spoed wringkragomsitter outomatiese ratkas. Die dryfstelsel is lekker glad, en krag heel in die kol maar wees versigtig vir die EcoBoost se brandstofverbruik wat kan swaar wees. Die Active se ritgehalte is heel lekker. Sy asafstand is egter kort, so as die pad lelik raak kan hy ŉ bietjie rondhop. Padhouvermoë is heeltemal voldoende vir wat ŉ mens in dié segment benodig, maar weer eens is hy nie ŉ renmotor nie as gevolg van sy kort bak en hoë grondvryhoogte. Dis maklik om die EcoSport op te som. Dit is ŉ uiters gewilde voertuig in Suid-Afrika, en nou die lewensbloed van Ford se passasiersaanbieding. Die Active lyk werklik mooi en sy prys is mededingend in die segment tussen sy mededingers. Die reeks lyk nou só: Die reeks word gedek deur ŉ vier jaar/120 000 km-waarborg en vier jaar/60 000 km-diensplan Ons sal weer tyd met die EcoSport Active deurbring en hom dán met sy mededingers vergelyk.